**Când se frânge fuiorul…**

*CTN*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Când toamna-şi scutură covorul

Peste grădini şi peste gânduri,

Tăcerile îşi frâng fuiorul,

Priviri se-nalţă rânduri, rânduri!

Şi cheamă din ruptura zării

Cu rugi aprinse la icoane

Pe cei ce ca nisipul mării

S-au dus spre alte bastioane…

Când peste câmp tronează luna

Şi bruma se aşterne-n plete,

Viaţa îşi potriveşte struna

Pe ritmuri noi de menuete.

Iar printre ramuri desfrunzite

Precum o inimă zdrobită,

Trec dorurile rătăcite

Şi dragostea neţărmurită.

Când toamna-şi scutură covorul,

Tu faci popas printre frunzare;

În pragul casei stă doar dorul

Şi ochii ce se pierd în zare…